**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՄԱՐՄՆԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հանրային ծառայությունները կարգավորող մարմնի մասին» 2003 թվականի դեկտեմբերի 25-ի №ՀՕ-18-Ն օրենքի (այսուհետ՝ Օրենք) 13-րդ հոդվածում՝

1. վերնագրում «կարգը» բառը փոխարինել «կարգն ու առանձնահատկությունները» բառերով․
2. լրացնել հետևյալ բովանդակությամբ 5-8-րդ մասերով․

«5․ Հանձնաժողովն իր կողմից սահմանված դեպքերում, կարգով և վարձատրությամբ կարող է ներգրավել փորձագետ։

6․ Հանձնաժողովում քաղաքացիական ծառայության մասնագիտական պաշտոնների 6-րդ, 7-րդ և 8-րդ ենթախմբերի պաշտոններն զբաղեցվում են մրցութային կարգով։

7. «Քաղաքացիական ծառայության մասին» օրենքը, աշխատանքային օրենսդրությունը, հանրային  ծառայության մասին օրենսդրությունը հանձնաժողովի աշխատողների նկատմամբ կիրառվում են, եթե այլ բան նախատեսված չէ սույն օրենքով և դրա հիման վրա ընդունված հանձնաժողովի որոշումներով:

8. Հանձնաժողովի սահմանած դեպքերում և կարգով կարող է կատարվել հանձնաժողովի աշխատողների ատեստավորում, որի արդյունքների հիման վրա հանձնաժողովն իրավասու է իր հաստատած կարգով համապատասխան աշխատողներին տրամադրել լրավճար։ Ընդ որում, սույն մասում նշված ատեստավորումը պետք է բխի հանձնաժողովի կանոնադրությամբ սահմանված լիազորություններին ու վերջինիս կառուցվածքային ստորաբաժանումների գործառույթներին առնչվող խնդիրներից և դրանց արդյունավետ իրականացումն ապահովելու անհրաժեշտությունից։»։

**Հոդված 2.** Օրենքի 14-րդ հոդվածի՝

1. 6-րդ մասը շարադրել հետևյալ խմբագրությամբ․

«6. Հանձնաժողովի կողմից պատասխանատվության միջոց կիրառելու կամ «Էներգետիկայի մասին» օրենքով նախատեսված երաշխիքային գումարը (այսուհետ՝ երաշխիքային գումար) լրիվ կամ մասնակի պետական բյուջե փոխանցելու վերաբերյալ որոշում ընդունելու դեպքում հանձնաժողովը կարող է պարտապանի գույքի վրա կիրառված տուգանքի կամ փոխանցման ենթակա երաշխիքային գումարի չափով նույն կամ մինչև այդ որոշման անբողոքարկելի դառնալն ընդունված առանձին որոշմամբ կիրառել արգելանք, եթե նման որոշում չկայացնելը կարող է անհնարին դարձնել կամ դժվարացնել պատասխանատվության միջոց կիրառելու կամ երաշխիքային գումարը (լրիվ կամ մասնակի) պետական բյուջե փոխանցելու մասին հանձնաժողովի որոշման կատարումը:»․

1. 7-րդ մասում «միջոց կիրառելու» բառերից հետո լրացնել «կամ երաշխիքային գումարը (լրիվ կամ մասնակի) պետական բյուջե փոխանցելու» բառերը․
2. 9-րդ մասը լրացնել հետևյալ բովանդակությամբ 1․1-ին կետով․

 «1․1) լիցենզավորված անձի՝ հանձնաժողովի որոշմամբ սահմանված երաշխիքային գումարը (լրիվ կամ մասնակի) պետական բյուջե փոխանցելու պարտավորությունը դադարել է.»։

**Հոդված 3.** Օրենքի 19-րդ հոդվածի 5-րդ մասի 4-րդ կետը ճանաչել ուժը կորցրած։

**Հոդված 4**. Օրենքի 20-րդ հոդվածի 2-րդ մասի 1-ին կետում «այլ տեղեկատվության» բառերը փոխարինել «տեղեկությունների, ինչպես նաև հանձնաժողովում առկա այլ տեղեկատվության» բառերով։

**Հոդված 5.** Օրենքի 23-րդ հոդվածի 5-րդ մասում «վերսկսում է վարույթը» բառերը փոխարինել «խնդրո առարկա հարցի առնչությամբ իր նախաձեռնությամբ հարուցում է նոր վարչական վարույթ, որն իրականացվում է սույն օրենքով սահմանված կանոնների պահպանմամբ՝ հաշվի առնելով դատական ակտում արտահայտված՝ դատարանի իրավական դիրքորոշումները» բառերով, «, այդ թվում՝» բառերը՝ «կամ» բառով, իսկ վերջին նախադասությունը հանել։

**Հոդված 6.** Օրենքը լրացնել հետևյալ բովանդակությամբ 26.1 հոդվածով.

 «**Հոդված 26.1.** **Հանձնաժողովի գործունեության արտաքին աուդիտը**

1. Հանձնաժողովի գործունեությունը առնվազն երեք տարին մեկ անգամ ենթարկվում է արտաքին աուդիտի՝ մասնագիտացված, այդ թվում՝ աուդիտորական ընկերությունների վարկանշմամբ զբաղվող միջազգային ճանաչում ունեցող ինտերնետային կայքերում գրանցված կամ վարկանշված, համընդհանուր միջազգային ճանաչում ունեցող տասը խոշորագույն (բիգ թեն) անկախ աուդիտորական կազմակերպությունների կողմից` աուդիտի միջազգային չափորոշիչներին համապատասխան: Սույն հոդվածում նշված աուդիտի իրականացումից բացի, հանձնաժողովում այլ մարմինների և անձանց կողմից կարող է իրականացվել բացառապես ֆինանսական աուդիտ (հաշվեքննություն, ստուգում)։
2. Հանձնաժողովն իր գործունեության արտաքին աուդիտի տեխնիկական առաջադրանքը համաձայնեցնում է Ազգային ժողովի իրավասու մշտական հանձնաժողովի հետ։
3. Հանձնաժողովի գործունեության արտաքին աուդիտ իրականացնող աուդիտորական կազմակերպության մրցույթը կազմակերպում է հանձնաժողովը։ Մրցույթի կազմակերպման գործընթացին Ազգային ժողովի ցանկությամբ կարող է մասնակցել վերջինիս ներկայացուցիչը:
4. Աուդիտի արդյունքները, բացառությամբ օրենքով գաղտնիք համարվող տեղեկությունների, ընդունվելուց հետո՝ հինգ աշխատանքային օրվա ընթացքում, ներկայացվում են Ազգային ժողով և հրապարակվում են հանձնաժողովի պաշտոնական ինտերնետային կայքում:»։

**Հոդված 7.** Օրենքի 36-րդ հոդվածի՝

1. 1-ին մասը լրացնել հետևյալ նախադասությամբ․

«Հանձնաժողով ներկայացվող դիմում-բողոքին կամ հաղորդմանը կցվում է այն ներկայացնողի անձը հաստատող փաստաթղթի պատճենը։»․

1. 3-րդ մասում «կամ հստակ չէ» բառերից առաջ լրացնել «դրան կցված չէ ներկայացնողի անձը հաստատող փաստաթղթի պատճենը» բառերը։

**Հոդված 8.** Օրենքի 37-րդ հոդվածի 2-րդ մասը ճանաչել ուժը կորցրած։

**Հոդված 9.** Օրենքի 38-րդ հոդվածում՝

1. 2-րդ և 3-րդ մասերը շարադրել հետևյալ խմբագրությամբ.

«2. Հայաստանի Հանրապետության պետական բյուջեից հանձնաժողովին հատկացվող պահպանման ծախսերի տարեկան մեծությունը ձևավորվում է հանձնաժողովի անդամների և աշխատողների աշխատավարձի, հանձնաժողովի պահպանման և կարողությունների զարգացման, հանձնաժողովի անդամների և աշխատողների նյութական խրախուսման և զարգացման, հանձնաժողովի անդամների և աշխատողների սոցիալական ծրագրերի իրականացման, օրենսդրությամբ չարգելված՝ հանձնաժողովի այլ ֆոնդերով նախատեսված ծախսերից և հանձնաժողովի լիազորությունների ապահովման նպատակով իրականացվող (իրականացվելիք) գործառույթների, ծրագրերի և միջոցառումների, առանձնահատուկ դեպքերում՝ կատարվող կապիտալ ծախսերից, որը հավասար է «Հանրային ծառայությունների կարգավորման պարտադիր վճարների մասին» օրենքով սահմանված կարգով հաշվարկված կարգավորման պարտադիր վճարների տարեկան գումարին։ Սույն մասում նշված ֆոնդերի չափերը (մեծությունը) սահմանում է հանձնաժողովը։

3. Հանձնաժողովի պահպանման ծախսերի ֆինանսավորումը կարող է իրականացվել նաև օրենքով չարգելված այլ աղբյուրներից։»․

1. լրացնել հետևյալ բովանդակությամբ 6-րդ մասով.

«6. Հանձնաժողովի բյուջեն կազմելիս հաշվի է առնվում վերջինիս նպատակներն ու լիազորությունները լիարժեք իրականացնելու հնարավորությունը, այդ թվում` հանձնաժողովի անդամների և աշխատողների կողմից կարգավորող մարմնի՝ միջազգային առաջավոր փորձին համապատասխանող կարգավիճակին բնորոշ չափորոշիչներին համահունչ գործառույթների արդյունավետ և անխոչընդոտ իրականացումը։»։

**Հոդված 10.** Օրենքի 40-րդ հոդվածը շարադրել հետևյալ խմբագրությամբ.

 «**Հոդված 40․ Հանձնաժողովի անդամների և աշխատողների վարձատրությունը**

1. Հանձնաժողովի անդամների և աշխատողների վարձատրության, այդ թվում` հիմնական և լրացուցիչ աշխատավարձերի հաշվարկների և չափերի, աշխատավարձի բնականոն աճի հետ կապված հարաբերությունները կարգավորվում են «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» օրենքով՝ սույն օրենքով սահմանված առանձնահատկություններով։
2. Հանձնաժողովի աշխատողին սույն օրենքով սահմանված դեպքերում տրամադրվող լրավճարը վերջինիս լրացուցիչ աշխատավարձի բաղկացուցիչ մաս է։ Ընդ որում, սույն մասում նշված լրացուցիչ աշխատավարձը չի կարող գերազանցել աշխատողի հիմնական աշխատավարձի 100 տոկոսը։»։

 **Հոդված 11**. Սույն օրենքն ուժի մեջ է մտնում պաշտոնական հրապարակմանը հաջորդող օրվանից։ Սույն օրենքից բխող՝ Հայաստանի Հանրապետության հանրային ծառայությունները կարգավորող հանձնաժողովի իրավական ակտերն ընդունվում, իսկ գործող ակտերում փոփոխություններ և լրացումներ կատարվում են սույն օրենքն ուժի մեջ մտնելու օրվանից հետո մեկ տարվա ընթացքում: Մինչև այլ իրավական ակտերը սույն օրենքին համապատասխանեցնելը դրանք կիրառվում են այնքանով, որքանով չեն հակասում սույն օրենքով սահմանված պահանջներին: